ส่วนที่ 1

ข้อมูลสรุป (Executive Summary)

บริษัท เวิร์คพอยท์ เอ็นเทอร์เทนเมนท์ จำกัด (มหาชน)(“บริษัทฯ”) ก่อตั้งขึ้นเมื่อวันที่ 11
กันยายน 2532 ดำเนินธุรกิจผลิตรายการโทรทัศน์และขายเวลาโฆษณามาเป็นเวลา 19 ปี
บริษัทฯมีการสร้างสรรค์รายการโทรทัศน์ที่มีคุณภาพและให้ทั้งสาระและความบันเทิงแก่ผู้ชมโทรทัศน์จำนวนมากมายหลายรายการ
ซึ่ง ในปี 2550 บริษัทฯมีรายการโทรทัศน์ออกอากาศจำนวนทั้งหมด 18 รายการ
นำเสนอในหลากหลายรูปแบบ อาทิ ควิซโชว์ เกมโชว์ ซิทคอม ละคร วาไรตี้ รายการเด็ก
รายการวัฒนธรรม และเรียลลิตี้เกมโชว์ ออกอากาศทางสถานีโทรทัศน์ช่อง 3 ช่อง 5 ช่อง 7
และช่อง 9 ได้แก่ รายการตู้ซ่อนเงิน ,ชิงร้อยชิงล้าน, ชิงร้อยชิงล้านวันหยุด ระเบิดเถิดเทิง
แฟนพันธุ์แท้ เกมทศกัณฐ์ เกมทศกัณฐ์เด็ก รักต้องซ่อม,ชัยบดินทร์โชว์ คุณพระช่วย ชิงช้าสวรรค์
กล่องดำ สู้เพื่อแม่ ตลกหกฉาก อัจฉริยะข้ามคืน หม่ำโชว์ ลุงพันกับนานามิและละครผีเพี้ยนโฮเต็ล

-   บริษัทฯมีนโยบายมุ่งเน้นการสร้างสรรค์รายการขึ้นเองเพื่อเป็นทรัพย์สินทางปัญญาของบริษัทฯ
    และ
    จากผลงานคุณภาพที่มีลักษณะเฉพาะตัวและมีความหลากหลายจำนวนมากมายที่บริษัทฯนำเสนอสู่สายตาประชาชนและได้รับความนิยมอย่างสูง
    ทำให้บริษัทฯได้รับการยอมรับว่าเป็นผู้ผลิตรายการโทรทัศน์ระดับแนวหน้าของประเทศไทย

    ในปี 2550 บริษัทฯได้รับรางวัลในประเทศและระดับนานาชาติเช่น รางวัลสื่อมวลชนดีเด่น
    รางวัลกิตติคุณสัมพันธ์ สังข์เงิน ASIAN TELEVISION AWARDS 2007 จากประเทศสิงคโปร์
    ฯลฯ (ดูรายละเอียดรางวัลในปี 2550 ในหัวข้อลักษณะการประกอบธุรกิจ หน้า 9)

-   บริษัทย่อยในเครือของบริษัทฯ ที่ลงทุนเอง 100% มีดังนี้

-   บริษัทเวิร์คพอยท์ พับลิชชิ่งจำกัด ดำเนินธุรกิจสื่อสิ่งพิมพ์ ผลิตนิตยสารรายเดือน 2 ปก คือ
    “นิตยสารแก้จน” เป็นนิตยสารสำหรับแนะนำอาชีพต่างๆ และ “นิตยสารสารกระตุ้น”
    เป็นนิตยสารรายเดือนที่มีเนื้อหาที่ทำให้เกิดแรงบันดาลใจ
    ซึ่งบริษัทฯได้หยุดการผลิตและจัดจำหน่าย “นิตยสารสารกระตุ้น” ในเดือนมีนาคม ปี 2550
    ในส่วนของพ็อคเก็ตบุ๊คที่วางจำหน่ายในปี 2550 มีจำนวน 18 ปก ซึ่งรวมทั้งหมดบริษัทฯ
    มีพ็อคเก็ตบุ๊ควางจำหน่ายแล้วรวม 81 ปก

-   บริษัท หัวฟิล์ม ท้ายฟิล์ม จำกัด ดำเนินธุรกิจผลิตภาพยนตร์ รับจ้างสร้างภาพยนตร์ตลกจำนวน
    2เรื่อง คือ “เท่งโหน่งคนมาหาเฮีย” ออกฉายในปลายเดือนพฤษภาคม ปี 2550 และ
    “หม่ำเดียวหัวเหลี่ยมหัวแหลม” ออกฉายในเดือน มกราคม ปี 2551

-   บริษัทย่อยในเครือของบริษัทฯ ที่ร่วมลงทุนในสัดส่วนร้อยละ 60 มีดังนี้

-   บริษัท คำพอดี จำกัด ดำเนินธุรกิจผลิตรายการโทรทัศน์และรับจ้างผลิตละคร เช่น
    ละครเรื่อง”เพลงรักริมฝั่งโขง”,ละคร”ลูกระนาด”และ รับจ้างผลิตรายการพิเศษ
    “ละครคือสายใยแห่งรัก” และในปี 2550 ได้จัดคอนเสิร์ตเพลงรักริมฝั่งโขง จำนวน 5
    รอบซึ่งเป็นกิจกรรมต่อเนื่องมาจากละครทางโทรทัศน์ โดยได้รับการตอบรับเป็นอย่างดี

-   บริษัท บ้านอิทธิฤทธิ์ จำกัด ดำเนินธุรกิจผลิตหรือตัดต่อภาพเคลื่อนไหว (Animation) เช่น
    การ์ตูน ภาพยนตร์, โฆษณา และ รายการโทรทัศน์

-   บริษัท บั้งไฟสตูดิโอ จำกัด ดำเนินธุรกิจผลิตรายการโทรทัศน์ รายการหม่ำโชว์

-   บริษัท โต๊ะกลมโทรทัศน์ จำกัด ดำเนินธุรกิจผลิตรายการโทรทัศน์ ที่ผสมผสานสาระ
    และความบันเทิงควบคู่ไปพร้อมๆ กัน เพื่ออรรถรสและประโยชน์สูงสุดของผู้ชม
    เช่นรายการแม่บ้านมหัศจรรย์และรับจ้างผลิตละครซิทคอม เรื่อง ผีเพี้ยนโฮเต็ล
    ออกอากาศทางช่อง 7 และในปี 2550 ได้ผลิตละครเวทีเรื่อง”ชายกลาง”จำนวน 14 รอบ
    ซึ่งได้รับการตอบรับเป็นอย่างดี

    - บริษัท กราว จำกัด ดำเนินธุรกิจบันทึกเสียงร้องเพลง บันทึกเสียงละคร
    บันทึกเสียงภาพยนตร์ และโฆษณา รวมถึงการบันทึกเสียงพากย์

-   ผลจากการสร้างสรรค์รายการโทรทัศน์ใหม่และปรับปรุงรายการเดิมให้ได้รับความนิยมเพิ่มมากขึ้น
    ทำให้รายการของบริษัทฯได้รับความนิยมมาโดยตลอด บริษัทฯจึงมียอดขายรายการที่สม่ำเสมอ
    และมีรายได้และผลกำไรอย่างต่อเนื่อง โดยในปี 2550 บริษัทฯมีรายได้รวมมูลค่า 1,347.46
    ล้านบาท เพิ่มขึ้น จากปี 2549 ซึ่งมีรายได้รวม 1,327.63 ล้านบาท
    หรือคิดเป็นอัตราการเติบโตร้อยละ 1.49 และในปี 2550 มีกำไรสุทธิ 249.52
    เมื่อเทียบกับปี 2549 มีกำไรสุทธิ 304.88 ล้านบาท
    เนื่องจากมีค่าใช้จ่ายเพิ่มขึ้นจากค่าเสื่อมราคาของสตูดิโอและสำนักงานแห่งใหม่ที่ปีนี้บริษัทฯได้เข้ามาใช้อย่างเต็มที่
    ณ สิ้นปี 2550 บริษัทฯ มีสินทรัพย์รวม 1,233.96 ล้านบาท และมีส่วนของผู้ถือหุ้น 1,054.86
    ล้านบาท

-   บริษัทฯมีเป้าหมายที่จะเป็นผู้นำในธุรกิจผลิตรายการโทรทัศน์
    ด้านการสร้างสรรค์รายการโทรทัศน์คุณภาพที่ให้ทั้งสาระและความบันเทิงแก่ผู้ชมรายการโทรทัศน์ทุกกลุ่ม
    และการพัฒนารายการโทรทัศน์ให้อยู่ในความนิยมของผู้ชมรายการโดยตลอด

-   ปัจจุบันบริษัทฯ มีทุนจดทะเบียน 200 ล้านบาท แบ่งเป็นหุ้นสามัญจำนวน 200 ล้านหุ้น
    มูลค่าที่ตราไว้หุ้นละ 1 บาท และมีทุนเรียกชำระแล้ว 200 ล้านบาท